Лъэхъанык1эм къыдэхъугъэ бзылъфыгъэ образыби къытыгъ К1эрэщэ Тембот. Ахэр: Фат1имэт / «Аркъ»/, Сариет / «Сариет ишъэф»/, Нэфсэт   /«Насыпым игъогу»/. Анахьэуи «Насыпым игъогу» зыфи1орэ романым бэ бзылъфыгъэ образ зэфэшъхьафэу щы1эк1ак1эм зыфищагъэу къытрэр. Амдэхан Совет хабзэм и1офыш1эу мэхъу, Айщэт унэгъо хьылъэу зэрысым къахэк1ышъ, гъэсэныгъэм игъогу техьэ, Нэфсэт къэгъэгъэ ц1ык1оу тыгъэм зыфэзыщэирэм фэд. Авторым ар  ш1у елъэгъу ык1и дахэу щы1эр зэк1э, гущы1эм пае, абрикос чъыгэу къэгъэгъэ шэплъ дахэхэр зыпытым регъапшэ. «Как же хороша у Керашева его Нафисет!» - етхы Савва Дангуловым. Нэфсэт афэдагъэп иунагъо исмэ: «Псычэт щыр закъоу чэткъуртэм къырищыгъэм фэдэу, ахэк1уак1эрэп. Ежь щы1эк1э мурад шъхьафэу зыщыгъозагъэм изакъоу фэк1о» /1, 251/, - Щы1эк1ак1эм къыдэхъугъ Нэфсэт, арышъ, 1офыгъуак1эхэр зэш1уехых, гъэсэныгъэм фэк1о, ащ инасыпи репхы, ау, ащ дык1ыгъоу, ц1ыфыгъэ шапхъэхэу зэрыгъуазэхэрэри ижък1э хахыгъэ хэшыпык1ыгъэ адыгэ хабзэхэр ары. Ятэжъ ишык1эпщынэ къыригъэ1орэ орэдхэмрэ, ятэжъ къы1отэрэ пшысэхэмрэ апсыхьагъ и1эк1оц1 дунай. «... ятэжъ ипхъэпщынэ тхьаусыхэ орэдэу къы1орэми есэгъагъ. Гук1эе - гупшысэхэу ыгу къырищырэм хэтэу едэ1оу щысыныр шэны фэхъугъагъ». /1, 141/. Ау, зэрэт1огъагъэу, адыгэ лъэпкъ шэными зехъожьы, апэрэуи ар къызхэщыгъэр бзылъфыгъэ шэныр ары: нахь шъхьафит, нахь ицыхьэ зытелъыжь, нахь зэ1ухыгъ. Непэрэ бзылъфыгъэмэ янасып зэрапхырэр унэгъо закъор арэп, обществэми ч1ып1эу щаубытырэр ары нахь. Бзылъфыгъэ шэным зызэрихъожьырэр тхэк1о иным романэу «Типшъашъэхэр» зыфи1орэми икъоу къыщигъэлъэгъуагъ. Ныбжьык1эхэу Саиди, Дауси, Саси ак1уач1э зыдаш1эжьэу, шъхьафит - гуфитхэу, янасып я1эрылъхьэу апэ рагъэхъоу гъогук1эм техьэх.